Kaj Stillinger (SF), 2000-11-01:
Først vil jeg starte med at sige, at jeg egentlig ikke fatter, at den her forespørgsel skal stilles, men det har Dansk Folkeparti selvfølgelig ret til.
Umiddelbart skulle man tro, at det var, fordi man selvfølgelig havde til hensigt at bringe Danmark ud af Kosovo i øjeblikket, det kunne godt tyde på det i hvert fald.
Men egentlig kan man sige, at der ikke er så frygtelig meget at føje til det, som alle andre end Dansk Folkeparti har sagt.
Jeg synes, det har været fornuftige ting.
Men sådan er der jo så meget.
Det kan være, folk keder sig og gerne vil stille en forespørgsel for at tage vores andres tid.
Men i hvert fald er baggrunden for KFOR-styrken jo, at Folketinget den 16. juni 1999 vedtog at sende de her 850 mand til Kosovo efter krigshandlingernes ophør for at sikre, at fordrevne flygtninge kunne vende hjem, og for at sikre en genopbygning af hele regionen.
SF støttede den 16. juni
dansk deltagelse i KFOR-styrken, det samme gjorde for øvrigt så Dansk Folkeparti. Vi gjorde det selvfølgelig, fordi krigshandlingerne var ophørt på det tidspunkt, vi gjorde det, og vi gjorde det også, fordi styrken blev sendt af sted efter bemyndigelse fra FN's Sikkerhedsråd.
SF havde jo under hele konflikten efterlyst en politisk løsning med FN i en central placering.
Nu er der så gået knap halvandet år, siden vi støttede dansk deltagelse.
Og hvad er der så sket siden da i Eksjugoslavien, og er der overhovedet i den mellemliggende tid sket noget, som tilsiger, at Danmark skulle trække sig ud nu?
Svaret er jo ganske klart efter SF's opfattelse: Nej, det skal vi aldeles ikke.
Der er sket positive ting i selve regionen.
Valget i Kroatien og afsked med Tudjmanperioden er et ubetinget positivt udviklingstræk.
Og så er der valget i Kosovo.
Selv om det er beklageligt, at serberne boykottede valget, er det alligevel noget positivt, der er sket dernede, hvor Kosovos Demokratiske Liga ser ud til at have vundet en markant sejr med omkring 60 pct. af de afgivne stemmer, altså den demokratiske, mindst nationalistiske politiske retning blandet kosovoalbanerne.
Derimod blev valget ikke nogen succes for UCK, som efter de foreløbige resultater har fået ca. 25 pct. af stemmerne.
De har fundet det i deres egen interesse, deres folks interesse at gøre det.
Og deres premierminister Thaci, som var i byen i går, lægger jo ikke skjul på ...«, osv., osv. Det, jeg egentlig godt vil spørge udenrigsministeren om, er, hvornår premierminister Thaci er gået af? Det kan være, vi får et svar på det senere.
Men efter SF's opfattelse er der altså alt for mange uløste konflikter i regionen til, at vi overhovedet vil anbefale, at man trækker Danmark ud af Kosovo på nuværende tidspunkt.
Dertil er hadet mellem serberne og kosovoalbanerne stadig for stort.
Det tager tid at hele disse sår.
Men det forudsætter først og fremmest, at der kommer gang i den civile opbygning af regionen, og den er jo desværre gået alt for langsomt.
Men det viser så også efter SF's opfattelse desværre endnu en gang, hvilket gigantisk gab der er mellem evnen og viljen til den nødvendige støtte til civil opbygning før og under en konflikt.
Det er nu muligheden for samlet at genopbygge den krigshærgede region, altså genopbygning af det civile samfund, der er afgørende, men der skal altså mere fart på end i dag.
Jeg vil slutte af med at udtrykke ønsket om, at den danske regering og EU kender deres besøgelsestid.
Det vil være for pinligt, hvis vi i den kommende tid skal være vidne til, at området efter krigens ophør synker ned i glemsel, og at der er en manglende vilje til at yde det nødvendige for at sikre opbygningen.
Vi skal være vedholdende, som det er blevet sagt, og vi skal forblive i Kosovo, indtil det civile samfund er solidt forankret. Alt andet ville i hvert fald være at svigte Kosovos befolkning.